Kandidatët e Listës Serbe në Kosovë, janë regjistruar në KQZ, pasi më 19 maj katër komunat veriore me shumicë serbe, do të kene zgjedhje të parakohshme.
Përveç komunës së Zubin Potokut, zgjedhjet do të bëhen edhe në Mitrovicën e Veriut, Leposaviç dhe komunën e Zveçanit.
Lista Serbe është certifikuar për të marrë pjesë në zgjedhje, pasi ka bërë plotësimin e aplikacionit sipas Ligjit. Kryetarja e Komisionit Qendror Zgjedhor të Kosovës, Valdete Daka, ka treguar se pjesë e procesit do të jenë edhe vëzhguesit ndërkombëtar të OSBE-ODIHR-it.
Katër kryetarët e komunave veriore të Kosovës, patën dhënë dorëheqje më 27 nëntor të vitit 2018, si shenjë proteste pas taksës 100 % që qeveria kosovare i vendosi mallrave me origjinë serbe në 21 nëntor të vitit 2018.
Institucionet e Kosovës nuk kanë garanci se kandidatët e Listës Serbe në rast se del fituese e zgjedhjeve në komunat e Veriut, do ta mbajnë postin e kryetarit për shkak se qeveria Haradinaj e ka ende në fuqi vendimin për taksimin 100% të mallrave serbe.